Egentlig er forlystelsesparken stadig lukket for besøgende fredag før den officielle sæsonåbningsdag lørdag. Men blomsterparken på Mors summer allerede af liv, alle forlystelserne kører, og Jesperhus-maskotterne Hugo og Rita tuller rundt og laver spas for børnene. En særlig gruppe på 200 børn og voksne er nemlig inviteret inden for i parken. Fælles for dem er, at de er familier med børn, der er blevet ramt af kræft. - Vi vil gerne give en ekstra oplevelse til børn, der står i en vanskelig situation. Kræft er en forfærdelig sygdom, som kan ramme alle, siger Thomas Buch Tøstesen, der er administrerende direktør i Jesperhus Feriepark. - Det skal gerne give dem et frikvarter og noget livsglæde, som kan smitte af på de knap så lyse dage, siger Thomas Buch Tøstesen. Ferieparken har for nogle år siden haft afholdt et lignende arrangement, men de sidste par år har initiativet været på pause på grund af coronapandemien. De kræftramte børn er nemlig i en risikogruppe. Men nu er arrangementet tilbage i en form, der tager hensyn til børnenes sygdomsforløb. - De glæder sig ligesom alle andre børn, men har måske svært ved at komme her i en almindelig hverdag, når der er mange mennesker, fordi der er nogle skånehensyn, som skal tages. De kan være svært svære at opretholde, når der er mange mennesker på besøg, fortæller Jesperhus-direktøren. Frikvarter fra hospitalet For Tanja Skærbæk, der er mor til et kræftramt barn, er den særlige åbningsdag kun for familier som hendes et lyspunkt. - Det er fantastisk, at Jesperhus stiller deres faciliteter til rådighed for os sådan en dag som i dag, hvor vi kan komme uden alle andre, fortæller Tanja Skærbæk. Hun sidder med i bestyrelsen for foreningen Familier med Kræftramte Børn, der samarbejder med Jesperhus om arrangementet. Turen til Jesperhus kan lagre sig som positive oplevelser i en hård hverdag, der består af mange sygehusbesøg og for nogles vedkommende årelange behandlingsforløb. - Det er åndehuller for os. Det giver noget at tale om alle de dage, hvor man skal til kemo, have taget blodprøver eller bare har en rigtig øv-dag, fortæller Tanja Skærbæk. En slags generalprøve For Jesperhus handler dagen for de kræftramte børn især om at give familierne glæde og positivitet med hjem. Men det er også en mulighed for at parkens medarbejdere kan gøre sig helt klar til den forestående sæsonstart i morgen lørdag, der byder på veteranbilåbning i Jesperhus Blomsterpark. - Vores medarbejdere er landet igen efter en vintersæson, og det giver os mulighed for at få startet blødt op, så vi er 110 procent klar til dagen i morgen, når de første gæster kommer ind i store tal. Direktøren forventer, at åbningsdagen bliver en særdeles travl en af slagsen. Der er 475 biler tilmeldt til lørdagens veteranbilåbning i Jesperhus.

Referat:
En dag før Jesperhus Blomsterparks officielle sæsonåbning inviterer parken kræftramte familier ind for at give børn og forældre et lyspunkt midt i sygdomsforløbet.